Gigantium er i dagens anledning blevet til et vaskeægte madmekka. Med smagsprøver i alle hjørner og friske råvarer så langt øjet rækker, er der lidt for enhver smag. 5000 køkkenfolk er nemlig samlet til cateringmesse, hvor køkkenmedarbejdere kan få inspiration til madlavning - og eventuelt til nogle lidt mere bæredygtige måltider. Det var i hvert fald målet for Jane Kristensen, der er køkkenmedarbejder i Dagtilbud Rold Skov. - Vi søger inspiration til at tage med hjem i børnehavekøkkenet. Noget mere bæredygtighed og noget mere grønt. Og ja, noget erstatning for kød, det tør jeg jo næsten ikke at sige, men det er jo den vej, det går, siger hun.
Der var i dag sort af mennesker til årets cateringmesse i Aalborg.